Det Økonomiske og Sociale Udvalgs udtalelse om »Kommissionens forslag til Rådets forordning (EF) om ændring af forordning (EF) nr. 2075/92 om den fælles markedsordning for råtobak« (97/C 75/04)

Rådet for Den Europæiske Union besluttede den 17. oktober 1996 under henvisning til EF-traktatens artikel 43 og 198 at anmode om Det Økonomiske og Sociale Udvalgs udtalelse om det ovennævnte emne.

Det Økonomiske og Sociale Udvalg besluttede at overdrage det forberedende arbejde til Rudolf Strasser som hovedordfører.

Det Økonomiske og Sociale Udvalg vedtog på sin 341. plenarforsamling af 18. og 19. december 1996, mødet den 19. december 1996, med 75 stemmer for, 16 imod og 22 hverken for eller imod, følgende udtalelse.

1. Indledning

1.1. Ifølge artikel 3, stk. 2, i forordning (EØF) nr. 2075/92 ydes der et tillægsbeløb for flue cured og dark air cured tobak, der er dyrket i Belgien, Tyskland og Frankrig. Dette tillægsbeløb blev fastlagt som et supplement til normalpræmien ved reformen af den fælles markedsordning for tobak for at forhindre en for kraftig indkomstnedgang i de nordlige dyrkningsområder som følge af interventionsprisens bortfald. Desuden skulle produktionen af kvalitetstobak dermed heller ikke blive bragt i fare.

1.2. Produktionsbetingelserne for tobak i Østrig svarer især til produktionsbetingelserne i Tyskland. De dyrkede arealer er dog i gennemsnit mindre (ca. 1 ha pr. bedrift). Den samlede tobaksproduktion i Østrig er ganske vist ikke videre stor, men er dog fortsat af forholdmæssig stor betydning for de regioner, hvor den foregår.

1.3. Efter Østrigs tiltrædelse af EU er gennemsnitsindkomsterne inden for tobaksproduktionen gået kraftigt ned (uden tillægspræmie: -45 %, med tillægspræmie: -30 %). I modsætning til andre produktionsområder ydes der ikke degressive udligningsgodtgørelser. Uden det tillægsbeløb, der ydes i de nordlige dyrkningsområder, ville tobaksproduktionen i Østrig under ingen omstændigheder være rentabel og måtte opgives af landmændene, som ikke ville have andre erhvervs- eller indkomstmuligheder i deres region.

1.4. Konsekvenserne for EF-budgettet - knap 0,4 mio. XEU årligt - er af ringe betydning.

2. Bemærkninger

2.1. ØSU godkender Kommissionens forslag om at yde Østrig samme tillægsbeløb som det, der ydes for tobak dyrket i Tyskland, da produktionsbetingelserne for sådan tobak i Østrig svarer til produktionsbetingelserne i Tyskland.

Bruxelles, den 19. december 1996.

Tom JENKINS

Formand for Det Økonomiske og Sociale Udvalg

BILAG til Det Økonomiske og Sociale Udvalgs udtalelse

Fra punkt 1.2, anden linje og ud, affattes udtalelsen i stedet som følger:

»Kommissionen foreslår derfor at forlænge tillægspræmien til østrigske tobaksproducenter.

1.3. Tobak skiller sig ud fra de andre afgrøder, der støttes i Den Europæiske Union. Der er jo langt fra tale om en fødevare; derimod som bekendt om en sundhedsskadelig vare. Hvor EU bruger 1,176 mia. XEU (i 1994) til at støtte tobaksdyrkning, bruger det kun 64 mio. XEU (1996-2000) i sit program Europa mod kræft.

1.4. ØSU støtter betalingen af præmier til producenter, herunder østrigske producenter, som i forvejen avler tobak - men disse præmier bør bruges som tilskud til omlægning af deres jorder til andre afgrøder og anvendelser, herunder til miljømæssige formål. Forslagene til en reform af tobaksordningen burde have været lagt frem for længe siden og bør nu offentliggøres, så omlægningen kan komme i gang.«

Afstemningsresultat

For: 34, imod: 70, hverken for eller imod: 7.